SKRIFTLIG FORESPØRGSEL E-0691/00

af Paulo Casaca (PSE) til Kommissionen

(9. marts 2000)

Om: Anvendelse af Leader-programmet i den autonome region Azorerne

Efter indbydelse fra Adeliaçor har jeg den 28. februar 2000 haft lejlighed til at besøge en række projekter, som denne sammenslutning har gennemført med økonomisk støtte fra Leader-programmet i Capelo på øen Faial i den autonome region Azorerne, hvor mange af de 293 projekter, som allerede er blevet godkendt af Adeliaçor, er blevet gennemført.

De pågældende projekter dækkede en lang række aktiviteter, navnlig genopbygning af boliger, som var blevet ødelagt af vulkanen Capelinhos, med henblik på udvikling af landboturisme, forbedringsarbejde på mindre turistanlæg, restaurering af bygninger med henblik på fremme af håndværk, anlægning af udsigtspunkter og vandrestier, ludoteker for børn, programmer til fremme af turismen i form af brochurer og videokassetter, markedsføring af landbrugsprodukter og meget andet.

Man kan uden at overdrive sige, at Leader-programmet er i færd med at ændre udseendet af dette område og på eksemplarisk vis bidrage til at forbedre livskvaliteten og den økonomiske udvikling i dette landdistrikt. Jeg havde i denne forbindelse lejlighed til at få bekræftet, at Leader-programmet er ualmindelig vellykket, og at det er vanskeligt at tænke sig et mere velegnet instrument til udvikling af landdistrikter.

Imidlertid bemærkede jeg en vis bekymring hos lederne af Adeliaçor i forbindelse med to vigtige punkter, det første vedrørende tidsplanen for gennemførelsen af programmet Leader+ på stedet, og det andet vedrørende betalingsfristerne.

Kan Kommissionen oplyse den formodede tidsplan for alle de nødvendige foranstaltninger, indtil programmet Leader+ kan iværksættes på stedet (vedtagelse af programmet, ansøgningsfrister for medlemsstaterne, offentliggørelse af udbud på stedet)?

Mener Kommissionen ikke, at det vil være nyttigt at foretage en grundig undersøgelse af, hvilke veje og hvilke finansielle behandlingsprocedurer strukturfondsmidlerne passerer fra fællesskabskassen til projektets initiativtager, og hvilke frister der faktisk anvendes, således at man kan få klarhed over årsagerne til de systematiske betalingsforsinkelser?

Kan Kommissionen under alle omstændigheder oplyse, hvor højt det efter dens mening er nødvendigt at prioritere gennemførelsen af programmet Leader+ i de fjernest beliggende områder i regionerne i den yderste periferi?

Svar afgivet på Kommissionens vegne af Franz Fischler

(12. april 2000)

Den forventede tidsplan for gennemførelsen af projektet Leader+ er følgende: Først gennemgår juristlingvisterne teksten, dernæst vedtager Kommissionen formelt retningslinjerne, hvorefter de endelige retningslinjer i meddelelsen om Leader+ offentliggøres i De Europæiske Fællesskabers Tidende. Så snart den endelige tekst er offentliggjort i De Europæiske Fællesskabers Tidende, har medlemsstaterne seks måneder til at forelægge deres program for Kommissionen, som så igen har højst fem måneder til at godkende dem. Så snart programmerne er godkendt, skal medlemsstaterne inden for en periode på højst to år udvælge modtagerne.

Efter at Kommissionen har konstateret, at der har været flere problemer med gennemførelsen af Leader II, bl.a. fordi visse finansielle kredsløb har været for komplicerede, anfører den i udkastet til meddelelsen om Leader+, at den er positivt indstillet overfor globaltilskud, når formålet er en forenkling, der ikke er til hinder for en sund og stringent forvaltning. Endvidere skal programmerne indeholde de forvaltningsregler og procedurer, der vedrører pengestrømmenes tilvejebringelse og cirkulation samt EF-finansieringens hovedetaper indtil den endelige modtager. Den forudgående evaluering skal sikre, at gennemførelsesbestemmelserne er hensigtsmæssige.

Alle Fællesskabets landdistrikter vil være støtteberettigede under Leader+, herunder de mest isolerede landdistrikter i den yderste periferi. Det er i givet fald medlemsstaternes opgave af foretage en særlig zoneinddeling for Leader+, alt efter den valgte strategi.